Παραλία Οξυλίθου Εύβοιας

Η Παραλία Οξυλίθου ή Στόμιο είναι παραθαλάσσιο χωριό στην κεντρική Εύβοια και την Περιφερειακή Ενότητα Ευβοίας.

Γεωγραφικά - Ιστορικά στοιχεία 
Η Παραλία βρίσκεται στα παράλια του Αιγαίου πελάγους και τον όρμο της Κύμης σε υψόμετρο 15 μέτρα, δυτικά από τις εκβολές του χείμαρρου Μανικιάτη και ανατολικά από τον Οξύλιθο Εύβοιας του οποίου είναι το επίνειό του. Απέχει 27 χλμ. Β.-ΒΑ. από το Αλιβέρι (έδρα του δήμου - μέσω Αυλωναρίου), 10 χλμ. Ν.-ΝΑ. από την Κύμη και 77 χλμ. Α.-ΒΑ.  από τη Χαλκίδα. Aποτελεί παραθεριστικό προορισμό με σύγχρονες τουριστικές υποδομές και η παραλία της είναι βοτσαλωτή (μέσα και έξω από τη θάλασσα) ενώ κατά μήκος της υπάρχουν αρκετά κέντρα εστίασης  και ενοικιαζόμενα δωμάτια. 

Στην περιοχή, η οποία έχει κηρυχθεί αρχαιολογικός χώρος, ανασκάφηκαν θολωτοί μυκηναϊκοί τάφοι με εξαιρετικό αρχαιολογικό ενδιαφέρον. Έχουν βρεθεί: μικρό απιόσχημο αγγείο, ακόσμητο ρηχό κύπελλο με ψηλή στρογγυλή λαβή, μικρό διπλό αλάβαστρο με καλαθόσχημη λαβή, τρία μελανόχροα αγγεία του 5ου αιώνα π.Χ. καθώς και δυο μικρές λήκυθοι, σκύφος και τρία μελανόχροα αγγεία.

Διοικητικά στοιχεία 
Αναφέρεται επίσημα ως ξεχωριστός οικισμός για πρώτη φορά το 1928 να προσαρτάται στην τότε κοινότητα Οξυλίθου. Σύμφωνα με το πρόγραμμα Καλλικράτης μαζί με τον Οξύλιθο, το Κληματάρι, το Μεσονήσι, τη Μονή Μάντζαρη και τον Κάμπο αποτελούν την τοπική κοινότητα Οξυλίθου που υπάγεται στη δημοτική ενότητα Κύμης του δήμου Κύμης - Αλιβερίου και σύμφωνα με την απογραφή του 2011 έχει πληθυσμό 107 κατοίκους.

Εξωτερικοί σύνδεσμοι 

 Παραλίες Οξύλιθου & Αγίου Γεωργίου στο https://www.youtube.com/

Σημείωση
Στον ίδιο δήμο υπάρχει και οι συνώνυμοι οικισμοί Παραλία Κύμης και Παραλία Μετοχίου.

Παραπομπές 

Χωριά του νομού Εύβοιας
Δήμος Κύμης - Αλιβερίου